
PREDLOG
(EVA 2022-2430-0073)
	
ZAKON 
O SPREMEMBAH IN DOPOLNITVAH ZAKONA O VOZNIKIH




	I. UVOD

	
1. OCENA STANJA IN RAZLOGI ZA SPREJEM PREDLOGA ZAKONA

	
Zakon o voznikih (Uradni list RS, št. 92/22 – uradno prečiščeno besedilo; v nadaljnjem besedilu: ZVoz-1) v prvem odstavku 93. člena določa, da morajo vsi imetniki vozniških dovoljenj najpozneje do 19. januarja 2023 zamenjati vozniška dovoljenja, izdana na obrazcih, predpisanih s Pravilnikom o obrazcih prometnih dovoljenj in vozniškega dovoljenja ter o registrskih tablicah (Uradni list RS, št. 5/92, 70/95 in 73/00), Pravilnikom o vozniških dovoljenjih (Uradni list RS, št. 117/02, 100/03 in 59/04) ali Pravilnikom o vozniških dovoljenjih (Uradni list RS, št. 80/05), z vozniškim dovoljenjem, izdanem na obrazcu, predpisanim s Pravilnikom o vozniških dovoljenjih (Uradni list RS, št. 68/11, 55/12, 4/13, 7/14 in 32/16) oziroma na obrazcu iz predpisa, izdanega na podlagi 23. točke prvega odstavka 14. člena ZVoz-1. Datumsko to pomeni, da se morajo zamenjati vsa vozniška dovoljenja, izdana do 19. januarja 2013, saj ne ustrezajo zahtevam, določenim v direktivi o vozniških dovoljenjih 2006/126/ES Evropskega Parlamenta in Sveta z dne 20. decembra 2006, ki jo je Republika Slovenija prenesla v svoj pravni red.


Direktiva 2006/126/ES namreč določa, da morajo države članice sprejeti vse potrebne ukrepe za preprečevanje vsakršnega tveganja ponarejanja vozniških dovoljenj, vključno z vzorci vozniških dovoljenj, izdanih pred začetkom veljavnosti navedene direktive. Z direktivo je določen tudi enotni obrazec vozniškega dovoljenja ter obveznost, da do 19. januarja 2033 vsa izdana vozniška dovoljenja in vozniška dovoljenja v obtoku izpolnjujejo vse zahteve, določene z direktivo 2006/126/ES. 

Skladno z določbami direktive 2006/126/ES morajo države članice zagotoviti, da so do 19. januarja 2033 v obtoku le vozniška dovoljenja, izdana na enotnem obrazcu, ki izpolnjuje vse določene zahteve. 

V času veljavnosti Zakona o voznikih je bil s strani javnosti večkrat podan predlog za podaljšanje roka za zamenjavo vozniških dovoljenj, izdanih na starih obrazcih, in uskladitev z roki za zamenjavo vozniških dovoljenj, določenimi v drugih državah članicah Evropske unije, pri čemer se rok za zamenjavo vozniških dovoljenj približa skrajnemu roku, določenem v direktivi 2006/126/ES, to je 19. januar 2033. 


Po statističnih podatkih je v obtoku še približno 355.000 vozniških dovoljenj, izdanih na starih obrazcih. Od tega je približno 310.000 roza papirnatih vozniških dovoljenj in 45.000 polikarbonatnih vozniških dovoljenj, ki potečejo konec leta 2022, ter niso skladna z obrazcem vozniškega dovoljenja, ki je določen v direktivi 2006/123/ES. 



Poleg navedenega predlog novele Zakona o voznikih spreminja in dopolnjuje tudi določbo v poglavju pooblastil inšpekcijskih in drugih nadzornih organov ter določbi v poglavju zdravniških spričeval, ki sta, glede na izvajanje zdravstvenih pregledov kandidatov za voznike in voznikov, nujno potrebni.




	2. CILJI, NAČELA IN POGLAVITNE REŠITVE PREDLOGA ZAKONA

	
2.1 Cilji

	Temeljni cilji predlagane novele Zakona o voznikih so:
· sprememba določbe 20. člena ZVoz-1, ki ureja izvajanje strokovnih nadzorov Javne agencije Republike Slovenije za varnost prometa nad vsebino, obsegom, strokovnostjo in kakovostjo izvajanja dela subjektov, ki usposabljajo kandidate za voznike, izvajajo programa dodatnega usposabljanja za voznike začetnike in za varno vožnjo ter izvajajo programe izobraževanja in dodatna usposabljanja izvajalcev programov dodatnega usposabljanja voznikov začetnikov in za varno vožnjo,
· sprememba določb 88. in 89. člena ZVoz-1, ki urejata opravljanje zdravstvenih in kontrolnih zdravstvenih pregledov po ugotovljeni telesni in duševni nezmožnosti ter začasni telesni in duševni nezmožnosti za vožnjo motornega vozila,
· podaljšanje roka za zamenjavo vozniških dovoljenj, izdanih na obrazcih, ki ne izpolnjujejo vseh zahtev, določenih v direktivi 2006/126/ES. 



	2.2 Načela

	Predlog Zakona o spremembah in dopolnitvah Zakona o voznikih ne odstopa od načel, na katerih temelji že uveljavljena ureditev, in sicer:

a) načelo zagotavljanja usklajenosti in uspešnega izvajanja obsežnega evropskega pravnega reda na področju voznikov;

b) načelo jasnosti in določnosti predpisov
Zapoved jasnosti in določnosti predpisov zahteva, da so zakonske rešitve, čeprav splošne in abstraktne, takšne, da je iz njih namen zakonske ureditve jasno razviden. Izključena mora biti možnost različne uporabe zakona oziroma arbitrarnost državnih organov.



	2.3 Poglavitne rešitve

	S predlogom Zakona o spremembah in dopolnitvah Zakona o voznikih se:
· spreminja določba, ki ureja izvajanje strokovnih nadzorov Javne agencije Republike Slovenije za varnost prometa nad vsebino, obsegom, strokovnostjo in kakovostjo izvajanja dela subjektov, ki usposabljajo kandidate za voznike, izvajajo programa dodatnega usposabljanja za voznike začetnike in za varno vožnjo ter izvajajo programe izobraževanja in dodatna usposabljanja izvajalcev programov dodatnega usposabljanja voznikov začetnikov in za varno vožnjo, 
· spreminjata določbi, ki urejata opravljanje zdravstvenih in kontrolnih zdravstvenih pregledov po ugotovljeni telesni in duševni nezmožnosti oziroma začasni telesni in duševni nezmožnosti za vožnjo motornega vozila,
· podaljšuje rok za zamenjavo vozniških dovoljenj, izdanih na obrazcih, ki ne izpolnjujejo vseh zahtev, določenih v direktivi 2006/126/ES.

	


3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA

	Predlog Zakona o spremembah in dopolnitvah Zakona o voznikih nima finančnih posledic za državni proračun in druga javna finančna sredstva.



	
4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET

	Predlog Zakona o spremembah in dopolnitvah Zakona o voznikih ne predvideva porabe proračunskih sredstev.


	
5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE

	Predlagani zakon je usklajen s pravnim redom Evropske unije. 

5.1 Prikaz ureditve v državah članicah EU

5.1.1 Nemčija
V Nemčiji so določili več datumov za zamenjavo vozniških dovoljnj, izdanih na starih obrazcih, ki ne izpolnjujejo zahtev, določenih v direktivi 2006/126/ES, in sicer:

	vozniška dovoljenja, izdana do vključno 31. decembra 1998

	letnica rojstva imetnika vozniškega dovoljenja
	rok za zamenjavo vozniškega dovoljenja

	rojeni pred 1953
	najpozneje do 19. januarja 2033

	rojeni od 1953 do 1958
	najpozneje do 19. julija 2022

	rojeni od 1959 do 1964
	najpozneje do 19. januarja 2023

	rojeni od 1965 do 1970
	najpozneje do 19. januarja 2024

	rojeni od 1971 naprej
	najpozneje do 19. januarja 2025

	

	vozniška dovoljenja, izdana od 1. januarja 1999 naprej

	letnica izdaje vozniškega dovoljenja
	rok za zamenjavo vozniškega dovoljenja

	od 1999 do 2001
	najpozneje do 19. januarja 2026

	od 2002 do 2004
	najpozneje do 19. januarja 2027

	od 2005 do 2007
	najpozneje do 19. januarja 2028

	2008
	najpozneje do 19. januarja 2029

	2009
	najpozneje do 19. januarja 2030

	2010
	najpozneje do 19. januarja 2031

	2011
	najpozneje do 19. januarja 2032

	od 2012 do 18. januar 2013
	najpozneje do 19. januarja 2033




5.1.2 Avstrija
V Avstriji so določili, da vsa papirnata ali polikarbonatna vozniška dovoljenja, izdana pred 19. januarjem 2013, ostanejo v veljavi do 19. januarja 2033, razen če je veljavnost vozniškega dovoljenja omejena na krajši rok. Pogoj za ohranitev veljavnosti navedenih vozniških dovoljenj do 19. januarja 2033 je čitljivost podatkov, zapisanih na vozniškem dovoljenju, in jasna fotografije, ki omogoča prepoznavo imetnika vozniškega dovoljenja.

Prav tako so določili, da je skrajni rok za zamenjavo vozniških dovoljenj, izdanih na obrazcih, ki ne izpolnjujejo vseh zahtev, določenih v direktivi 2006/126/ES, 19. januar 2033.





5.1.3 Hrvaška
Na Hrvaškem so določili, da vsa vozniška dovoljenja, izdana do 1. julija 2013 veljajo do izteka njihove veljavnoti, vendar najdlje do 19. januarja 2033, ko jih je treba zamenjati z novim obrazcem vozniškega dovoljenja, ki izpolnjuje vse zahteve, določene v direktivi 2006/126/ES.


5.2 Prikaz ureditve v drugih pravnih sistemih
Ureditev, ki jo določa predlog Zakona o spremembah in dopolnitvah Zakona o voznikih, ni predmet urejanja v drugih pravnih sistemih. 

5.3 Prikaz prilagojenosti predlagane ureditve pravu Evropske unije
Predlog Zakona o spremembah in dopolnitvah Zakona o voznikih je prilagojen pravu Evropske unije.

6. PRESOJA POSLEDIC, KI JIH BO IMEL SPREJEM ZAKONA

	
6.1 Presoja administrativnih posledic

	
a) v postopkih oziroma poslovanju javne uprave ali pravosodnih organov: 
Sprejem Zakona o spremembah in dopolnitvah Zakona o voznikih ne vpliva na postopke oziroma poslovanje javne uprave ali pravosodnih organov.

b) pri obveznostih strank do javne uprave ali pravosodnih organov:
Sprejem Zakona o spremembah in dopolnitvah Zakona o voznikih vpliva na obveznosti strank do javne uprave. S spremembo določbe prvega odstavka 93. člena ZVoz-1 se podaljšuje rok za zamenjavo vozniških dovoljenj, izdanih na starih obrazcih. Za zamenjavo vozniškega dovoljenja se namesto veljavnega roka za zamenjavo vozniških dovoljenj, izdanih na starih obrazcih, to je 19. januar 2023, določa nov skrajen rok za zamenjavo vozniških dovoljenj, izdanih na starih obrazcih, ki je 19. januar 2033.  



	6.2 Presoja posledic za okolje, vključno s prostorskimi in varstvenimi vidiki, in sicer za:

	Sprejem Zakona o spremembah in dopolnitvah Zakona o voznikih ne vpliva na okolje, vključno s prostorskimi in varstvenimi vidiki.



	6.3 Presoja posledic za gospodarstvo, in sicer za:

	Sprejem Zakona o spremembah in dopolnitvah Zakona o voznikih ne vpliva na gospodarstvo.



	6.4 Presoja posledic za socialno področje, in sicer za:

	Sprejem Zakona o spremembah in dopolnitvah Zakona o voznikih ne vpliva na socialno področje.



	6.5 Presoja posledic za dokumente razvojnega načrtovanja, in sicer za:

	Sprejem Zakona o spremembah in dopolnitvah Zakona o voznikih ne vpliva na dokumente razvojnega načrtovanja.



	6.6 Presoja posledic za druga področja

	Sprejem Zakona o spremembah in dopolnitvah Zakona o voznikih ne vpliva na druga področja.



	6.7 Izvajanje sprejetega predpisa:

	
a) Predstavitev sprejetega zakona:
Vsebina Zakona o spremembah in dopolnitvah Zakona o voznikih bo po uveljavitvi predstavljena vsem zaposlenim na upravnih enotah, ki delajo na področju vozniških dovoljenj (predvidena je objava novice z vsebino na spletišču Form.Net).

b) Spremljanje izvajanja sprejetega predpisa:
Izvajanje zakona bo spremljalo Ministrstvo za infrastrukturo Republike Slovenije. 



	6.8 Druge pomembne okoliščine v zvezi z vprašanji, ki jih ureja predlog zakona:

	Drugih pomembnih okoliščin v zvezi z vprašanji, ki jih ureja predlog Zakona o spremembah in dopolnitvah Zakona o voznikih, ni.

	7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:
Predlog Zakona o spremembah in dopolnitvah Zakona o voznikih je bil 1. 9. 2022 objavljen na portalu eDemokracija in posredovan v medresorsko usklajevanje Ministrstvu za finance, Ministrstvu za javno upravo, Ministrstvu za zdravje in Službi Vlade Republike Slovenije za zakonodajo.

Vsi naslovniki in deležniki so na predlog Zakona o spremembah in dopolnitvah Zakona o voznikih podali pozitivna mnenja. 



	

	8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:

	Pri pripravi Zakona o spremembah in dopolnitvah Zakona o voznikih ni sodeloval zunanji strokovnjak oziroma pravna oseba.




	9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES

	· mag. Bojan Kumer, minister, Ministrstvo za infrastrukturo Republike Slovenije,
· mag. Alenka Bratušek, državna sekretarka, Ministrstvo za infrastrukturo Republike Slovenije,
· Monika Pintar Mesarič, generalna direktorica Direktorata za kopenski promet, Ministrstvo za infrastrukturo Republike Slovenije,
· mag. Andreja Knez, vodja Sektorja za ceste in cestni promet, Direktorat za kopenski promet, Ministrstvo za infrastrukturo Republike Slovenije,
· Brigita Miklavc, sekretarka, Sektor za ceste in cestni promet, Direktorat za kopenski promet, Ministrstvo za infrastrukturo Republike Slovenije,
· Sandra Voh, višja svetovalka, Sektor za ceste in cestni promet, Direktorat za kopenski promet, Ministrstvo za infrastrukturo Republike Slovenije.

	II. BESEDILO ČLENOV

	

1. člen

V Zakonu o voznikih (Uradni list RS, št. 92/22 – uradno prečiščeno besedilo) se v 20. členu v tretjem odstavku v napovednem stavku za besedo »nadzoru« doda vejica in besedilo »obvestil inšpektorata, pristojnega za promet, in policije,".



2. člen

V 88. členu se v petem odstavku črta besedilo »telesno in duševno nezmožen za vožnjo motornega vozila ali«.

Za petim odstavkom se doda nov šesti odstavek, ki se glasi:

»(6) Če je kandidat za voznika ali imetnik vozniškega dovoljenja telesno in duševno nezmožen za vožnjo motornega vozila, mora kandidat za voznika ali imetnik vozniškega dovoljenja ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pred posebno zdravstveno komisijo.«.

Dosedanji šesti odstavek postane sedmi odstavek.



3. člen

V 89. členu se četrti odstavek spremeni tako, da se glasi:

»(4) Če je kandidat za voznika ali imetnik vozniškega dovoljenja začasno telesno in duševno nezmožen za vožnjo motornega vozila, mora kandidat za voznika ali imetnik vozniškega dovoljenja ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pri pooblaščenem izvajalcu zdravstvene dejavnosti.«.


Za četrtim odstavkom se doda nov peti odstavek, ki se glasi:

»(5) Če je kandidat za voznika ali imetnik vozniškega dovoljenja telesno in duševno nezmožen za vožnjo motornega vozila, mora kandidat za voznika ali imetnik vozniškega dovoljenja ponovni zdravstveni pregled za ugotovitev telesne in duševne zmožnosti za vožnjo motornega vozila opraviti 
pred posebno zdravstveno komisijo.«. 



4. člen

V 93. členu se v prvem odstavku besedilo »19. januarja 2023« nadomesti z besedilom »19. januarja 2033«.



KONČNA DOLOČBA

5.  člen
(začetek veljavnosti)

Ta zakon začne veljati petnajsti dan po objavi v Uradnem listu Republike Slovenije.
















































	III. OBRAZLOŽITEV

	
K 1. členu
Dopolnitev določbe tretjega odstavka 20. člena ZVoz-1 (strokovni nadzor)
Skladno z določbo 20. člena ZVoz-1 Javna agencija Republike Slovenije za varnost prometa izvaja strokovne nadzore nad vsebino, obsegom, strokovnostjo in kakovostjo izvajanja dela subjektov, ki usposabljajo kandidate za voznike, izvajajo programa dodatnega usposabljanja za voznike začetnike in za varno vožnjo ter izvajajo programe izobraževanja in dodatna usposabljanja izvajalcev programov dodatnega usposabljanja voznikov začetnikov in za varno vožnjo.

ZVoz-1 v tretjem odstavku 20. člena določa, da javna agencija na podlagi ugotovitev pri strokovnem nadzoru:
1.      izda poročilo o delu subjekta iz prejšnjega odstavka;
2.      izda pisno opozorilo, če ugotovi, da:
· pooblaščena organizacija ali šola vožnje ne izvaja usposabljanj po predpisanem programu in trajanju programa,
· pooblaščena organizacija ne javi sprememb iz sedmega odstavka 45. člena tega zakona ali šola vožnje ne javi sprememb iz šestega odstavka 28. člena tega zakona,
· šola vožnje ne izda izpisnega lista na zahtevo kandidata za voznika,
· pooblaščena organizacija na predpisan način ne vodi evidence o udeležencih programov izobraževanj in dodatnih usposabljanj ali šola vožnje na predpisan način ne vodi ali hrani registra kandidatov, evidenčnega kartona vožnje, dnevnega razvida vožnje, izpisnega lista ali dnevnika usposabljanja iz teorije,
· pooblaščena organizacija ali šola vožnje javne agencije ne obvešča o izvajanju usposabljanj v skladu s tem zakonom,
· šola vožnje izvaja teoretični del usposabljanja kandidatov za voznika na naslovu učilnice ali praktični del usposabljanja kandidatov za voznika na naslovu oziroma lokaciji vadbene površine, ki nista vpisani v register šol vožnje.

Nadalje ZVoz-1 v četrtem odstavku še določa, da javna agencija na podlagi ugotovitev pri strokovnem nadzoru, obvestil inšpektorata, pristojnega za promet, in policije, pooblaščeni organizaciji odvzame pooblastilo ali izbriše šolo vožnje iz registra šol vožnje, če ugotovi, da:
· so bila subjektu iz drugega odstavka tega člena izdana tri ali več kot tri pisna opozorila v obdobju zadnjih dveh let,
· pooblaščena organizacija ali šola vožnje ne izpolnjuje več predpisanih pogojev za izvajanje programov usposabljanj po tem zakonu,
· pooblaščena organizacija ali šola vožnje izvaja programe usposabljanj, pa ne izpolnjuje več predpisanih pogojev za izvajanje programov usposabljanj po tem zakonu,
· je pooblaščena organizacija izdala potrdilo o opravljenem programu, vendar programa ni izvedla, ali je šola vožnje v evidenčni karton vožnje vpisala zaključen teoretični ali praktični del usposabljanja, usposabljanja pa ni izvedla,
· pooblaščena organizacija ali šola vožnje ne vodi evidenc, ki jih mora voditi na podlagi tega zakona.

Če javna agencija pri strokovnem nadzoru ugotovi kršitve, navedene v 2. točki tretjega odstavka 20. člena ZVoz-1, izda pooblaščeni organizaciji ali šoli vožnje pisno opozorilo, po izdanih treh ali več pisnih opozoril v obdobju zadnjih dveh let pa pooblaščeni organizaciji odvzame pooblastilo ali šolo vožnje izbriše iz registra šol vožnje.

Odvzem pooblastila pooblaščeni organizaciji ali izbris šole vožnje iz registra šol vožnje je možen tako na podlagi ugotovitev predhodno ugotovljenega strokovnega nadzora javne agencije, kot tudi zgolj na podlagi obvestila inšpektorata, pristojnega za promet, in policije, in sicer kadar so v postopkih inšpektorata, pristojnega za promet, in policije ugotovljene kršitve, določene v četrtem odstavku 20. člena ZVoz-1.

Ker takšna pristojnost javni agenciji ni podeljena tudi v primerih izdaje pisnega obvestila (kadar gre za kršitve, določene v 2. točki tretjega odstavka 20. člena ZVoz-1), se predlaga, da ima javna agencija tudi v primerih izdaje pisnega opozorila možnost, da le tega izda zgolj na podlagi obvestil inšpektorata, pristojnega za promet, in policije (tako kot je to določeno za odvzem pooblastila ali izbris šole vožnje iz registra šol vožnje).

K 2. členu
Sprememba in dopolnitev določbe 88. člena ZVoz-1 (zdravniško spričevalo po opravljenem zdravstvenem pregledu)
V 88. členu ZVoz-1 se določa, da mora oseba ponovni zdravstveni pregled za ugotovitev telesne in duševne zmožnosti za vožnjo motornega vozila pred posebno zdravstveno komisijo opraviti le v primeru predhodno ugotovljene telesne in duševne nezmožnosti za vožnjo motornega vozila (po veljavni določbi petega odstavka 88. člena je ta obveznost določena tako za primere predhodno ugotovljene začasne telesne in duševne nezmožnosti za vožnjo motornega vozila kot tudi v primeru predhodno ugotovljene telesne in duševne nezmožnosti za vožnjo motornega vozila). 

V spremenjenem petem odstavku in novem šestem odstavku 88. člena ZVoz-1 se jasno določa, da mora oseba v primeru predhodno ugotovljene začasne telesne in duševne nezmožnosti za vožnjo motornega vozila ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pri pooblaščenem izvajalcu zdravstvene dejavnosti (torej ne pred posebno zdravstveno komisijo), v primeru predhodno ugotovljene telesne in duševne nezmožnosti za vožnjo motornega vozila pa pred posebno zdravstveno komisijo.

K 3. členu
Sprememba in dopolnitev določbe 89. člena ZVoz-1 (zdravniško spričevalo po opravljenem kontrolnem zdravstvenem pregledu)
V 89. členu ZVoz-1 se določa, da mora oseba ponovni zdravstveni pregled za ugotovitev telesne in duševne zmožnosti za vožnjo motornega vozila pred posebno zdravstveno komisijo opraviti le v primeru predhodno ugotovljene telesne in duševne nezmožnosti za vožnjo motornega vozila (po veljavni določbi četrtega odstavka 89. člena je ta obveznost določena tako za primere predhodno ugotovljene začasne telesne in duševne nezmožnosti za vožnjo motornega vozila kot tudi v primeru predhodno ugotovljene telesne in duševne nezmožnosti za vožnjo motornega vozila). 

V spremenjenem četrtem odstavku in novem petem odstavku 89. člena ZVoz-1 se jasno določa, da mora oseba v primeru predhodno ugotovljene začasne telesne in duševne nezmožnosti za vožnjo motornega vozila ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pri pooblaščenem izvajalcu zdravstvene dejavnosti (torej ne pred posebno zdravstveno komisijo), v primeru predhodno ugotovljene telesne in duševne nezmožnosti za vožnjo motornega vozila pa pred posebno zdravstveno komisijo.

K 4. členu
Sprememba določbe 93. člena ZVoz-1 (rok za zamenjavo vozniškega dovoljenja)
V prvem odstavku 93. člena se podaljšuje rok za zamenjavo vozniških dovoljenj. Vsi imetniki vozniških dovoljenj morajo najpozneje do 19. januarja 2033 (prej 19. januarja 2023) zamenjati vozniška dovoljenja, izdana na obrazcih, predpisanih s Pravilnikom o obrazcih prometnih dovoljenj in vozniškega dovoljenja ter o registrskih tablicah (Uradni list RS, št. 5/92, 70/95 in 73/00), Pravilnikom o vozniških dovoljenjih (Uradni list RS, št. 117/02, 100/03 in 59/04) ali Pravilnikom o vozniških dovoljenjih (Uradni list RS, št. 80/05), z vozniškim dovoljenjem, izdanem na obrazcu, predpisanim s Pravilnikom o vozniških dovoljenjih (Uradni list RS, št. 68/11, 55/12, 4/13, 7/14 in 32/16) oziroma na obrazcu iz predpisa, izdanega na podlagi 23. točke prvega odstavka 14. člena ZVoz-1.

K 5. členu
Končna določba (začetek veljavnosti)
V končni določbi se določa petnajstdnevni rok za uveljavitev zakona.






	IV. BESEDILO ČLENOV, KI SE SPREMINJAJO

	 

20. člen
(strokovni nadzor)
(1) Strokovni nadzor nad izvajanjem določb tega zakona in predpisov, izdanih na njegovi podlagi, ki se nanašajo na vozniška dovoljenja, vozniške izpite in programe izobraževanja in dodatnega usposabljanja, ki jih izvaja javna agencija, opravlja ministrstvo, pristojno za promet.
(2) Strokovni nadzor nad vsebino, obsegom, strokovnostjo in kakovostjo izvajanja dela subjektov, ki usposabljajo kandidate za voznike, izvajajo programa dodatnega usposabljanja za voznike začetnike in za varno vožnjo ter izvajajo programe izobraževanja in dodatna usposabljanja izvajalcev programov dodatnega usposabljanja voznikov začetnikov in za varno vožnjo, opravlja javna agencija.
(3) Na podlagi ugotovitev pri strokovnem nadzoru javna agencija:
1.      izda poročilo o delu subjekta iz prejšnjega odstavka;
2.      izda pisno opozorilo, če ugotovi, da:
-  pooblaščena organizacija ali šola vožnje ne izvaja usposabljanj po predpisanem programu in trajanju programa,
-  pooblaščena organizacija ne javi sprememb iz sedmega odstavka 45. člena tega zakona ali šola vožnje ne javi sprememb iz šestega odstavka 28. člena tega zakona,
-  šola vožnje ne izda izpisnega lista na zahtevo kandidata za voznika,
-  pooblaščena organizacija na predpisan način ne vodi evidence o udeležencih programov izobraževanj in dodatnih usposabljanj ali šola vožnje na predpisan način ne vodi ali hrani registra kandidatov, evidenčnega kartona vožnje, dnevnega razvida vožnje, izpisnega lista ali dnevnika usposabljanja iz teorije,
-  pooblaščena organizacija ali šola vožnje javne agencije ne obvešča o izvajanju usposabljanj v skladu s tem zakonom,
-  šola vožnje izvaja teoretični del usposabljanja kandidatov za voznika na naslovu učilnice ali praktični del usposabljanja kandidatov za voznika na naslovu oziroma lokaciji vadbene površine, ki nista vpisani v register šol vožnje.
(4) Na podlagi ugotovitev pri strokovnem nadzoru, obvestil inšpektorata, pristojnega za promet, in policije, javna agencija pooblaščeni organizaciji odvzame pooblastilo ali izbriše šolo vožnje iz registra šol vožnje, če ugotovi, da:
-        so bila subjektu iz drugega odstavka tega člena izdana tri ali več kot tri pisna opozorila v obdobju zadnjih dveh let,
-        pooblaščena organizacija ali šola vožnje ne izpolnjuje več predpisanih pogojev za izvajanje programov usposabljanj po tem zakonu,
-        pooblaščena organizacija ali šola vožnje izvaja programe usposabljanj, pa ne izpolnjuje več predpisanih pogojev za izvajanje programov usposabljanj po tem zakonu,
-        je pooblaščena organizacija izdala potrdilo o opravljenem programu, vendar programa ni izvedla, ali je šola vožnje v evidenčni karton vožnje vpisala zaključen teoretični ali praktični del usposabljanja, usposabljanja pa ni izvedla,
-        pooblaščena organizacija ali šola vožnje ne vodi evidenc, ki jih mora voditi na podlagi tega zakona.
(5) Strokovni nadzor nad delom ocenjevalca na vozniškem izpitu izvaja javna agencija.
(6) Strokovni nadzor nad izvajanjem določb tega zakona in predpisov, izdanih na njegovi podlagi, ki se nanašajo na usposabljanje za varno delo s traktorjem in traktorskimi priključki, opravlja ministrstvo, pristojno za kmetijstvo in gozdarstvo. Pri nadzoru se smiselno uporabljajo določbe tega zakona, ki se nanašajo na strokovni nadzor.



88. člen
(zdravniško spričevalo po opravljenem zdravstvenem pregledu)
(1) Po opravljenem zdravstvenem pregledu izvajalec zdravstvene dejavnosti izda zdravniško spričevalo o telesni in duševni zmožnosti za vožnjo motornih vozil ter podatke o telesni in duševni zmožnosti za vožnjo motornih vozil posamezne kategorije iz zdravniškega spričevala vpiše v evidenco o vozniških dovoljenjih.
(2) Če je kandidat za voznika ali imetnik vozniškega dovoljenja začasno telesno in duševno nezmožen za vožnjo motornega vozila oziroma mu je pravica za vožnjo motornega vozila omejena na določen čas ali za posamezne kategorije ali posamezno kategorijo, mora izvajalec zdravstvene dejavnosti v zdravniško spričevalo iz prejšnjega odstavka navesti obdobje omejitve. Če je kandidat za voznika motornega vozila ali imetnik vozniškega dovoljenja opravil ponovni zdravstveni pregled več kot 60 dni pred potekom obdobja omejitve, se zdravniško spričevalo ne upošteva.
(3) Ne glede na prejšnji odstavek sme kandidat za voznika ali imetnik vozniškega dovoljenja predčasno opraviti ponovni zdravstveni pregled le pred posebno zdravstveno komisijo. Po opravljenem zdravstvenem pregledu posebna zdravstvena komisija izda zdravniško spričevalo o telesni in duševni zmožnosti kandidata za voznika ali imetnika vozniškega dovoljenja za vožnjo motornih vozil. Kopijo zdravniškega spričevala komisija pošlje upravni enoti, kjer ima kandidat za voznika oziroma voznik motornega vozila prebivališče.
(4) Ne glede na drugi odstavek tega člena sme kandidat za voznika ali imetnik vozniškega dovoljenja predčasno opraviti ponovni zdravstveni pregled več kot 60 dni pred potekom obdobja omejitve le v primeru izbrisa kode omejitev zaradi zdravstvenih razlogov.
(5) Če je kandidat za voznika ali imetnik vozniškega dovoljenja telesno in duševno nezmožen za vožnjo motornega vozila ali začasno telesno in duševno nezmožen za vožnjo motornega vozila, mora kandidat za voznika ali imetnik vozniškega dovoljenja ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pri pooblaščenem izvajalcu zdravstvene dejavnosti.
(6) Zdravniško spričevalo o opravljenem zdravstvenem pregledu iz prvega in tretjega odstavka tega člena velja tri leta.


89. člen
(zdravniško spričevalo po opravljenem kontrolnem zdravstvenem pregledu)
(1) Po opravljenem kontrolnem zdravstvenem pregledu pooblaščeni izvajalec zdravstvene dejavnosti izda zdravniško spričevalo o telesni in duševni zmožnosti kandidata za voznika ali imetnika vozniškega dovoljenja za vožnjo motornih vozil ter podatke o telesni in duševni zmožnosti za vožnjo motornih vozil posamezne kategorije iz zdravniškega spričevala vpiše v evidenco o vozniških dovoljenjih.
(2) V zdravniško spričevalo iz prejšnjega odstavka pooblaščeni izvajalec zdravstvene dejavnosti navede ustrezen program, ki se ga mora udeležiti oseba iz prvega in drugega odstavka 53. člena tega zakona. Če je kandidat za voznika ali imetnik vozniškega dovoljenja začasno telesno in duševno nezmožen za vožnjo motornega vozila oziroma mu je pravica za vožnjo motornega vozila omejena na določen čas ali za posamezne kategorije ali posamezno kategorijo, mora pooblaščeni izvajalec zdravstvene dejavnosti v zdravniško spričevalo iz prejšnjega odstavka navesti obdobje omejitve. Če je kandidat za voznika motornega vozila ali imetnik vozniškega dovoljenja opravil ponovni zdravstveni pregled več kot 60 dni pred potekom obdobja omejitve, se zdravniško spričevalo ne upošteva.
(3) Ne glede na prejšnji odstavek sme kandidat za voznika ali imetnik vozniškega dovoljenja predčasno opraviti ponovni zdravstveni pregled le pred posebno zdravstveno komisijo. Po opravljenem kontrolnem zdravstvenem pregledu posebna zdravstvena komisija izda zdravniško spričevalo o telesni in duševni zmožnosti kandidata za voznika ali imetnika vozniškega dovoljenja za vožnjo motornih vozil. Kopijo zdravniškega spričevala komisija pošlje upravni enoti, kjer ima kandidat za voznika oziroma voznik motornega vozila prebivališče.
(4) Če je kandidat za voznika ali imetnik vozniškega dovoljenja telesno in duševno nezmožen za vožnjo motornega vozila ali začasno telesno in duševno nezmožen za vožnjo motornega vozila, mora kandidat za voznika ali imetnik vozniškega dovoljenja ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pred posebno zdravstveno komisijo.

93. člen
(rok za zamenjavo vozniškega dovoljenja)
(1) Vsi imetniki vozniških dovoljenj morajo najpozneje do 19. januarja 2023 zamenjati vozniška dovoljenja, izdana na obrazcih, predpisanih s Pravilnikom o obrazcih prometnih dovoljenj in vozniškega dovoljenja ter o registrskih tablicah (Uradni list RS, št. 5/92, 70/95 in 73/00), Pravilnikom o vozniških dovoljenjih (Uradni list RS, št. 117/02, 100/03 in 59/04) ali Pravilnikom o vozniških dovoljenjih (Uradni list RS, št. 80/05), z vozniškim dovoljenjem, izdanem na obrazcu, predpisanim s Pravilnikom o vozniških dovoljenjih (Uradni list RS, št. 68/11, 55/12, 4/13, 7/14 in 32/16) oziroma na obrazcu iz predpisa, izdanega na podlagi 23. točke prvega odstavka 14. člena tega zakona.
(2) Ob zamenjavi vozniškega dovoljenja iz prejšnjega odstavka imetniki vozniških dovoljenj obdržijo vse pravice v obsegu, ki izhajajo iz tega vozniškega dovoljenja.
(3) Z globo 40 eurov se za prekršek kaznuje imetnik vozniškega dovoljenja, ki ravna v nasprotju s prvim odstavkom tega člena.
(4) Z globo 600 eurov se za prekršek kaznuje pravna oseba, samostojni podjetnik posameznik ali posameznik, ki samostojno opravlja dejavnost, katere oziroma katerega voznik opravlja prevoz blaga z motornimi vozili, s katerimi se opravlja prevoz blaga v skladu z zakonom, ki ureja prevoze v cestnem prometu, v nasprotju s prvim odstavkom tega člena, njihova odgovorna oseba pa z globo 120 eurov.
(5) Z globo 600 eurov se kaznuje za prekršek pravna oseba, samostojni podjetnik posameznik ali posameznik, ki samostojno opravlja dejavnost, katere oziroma katerega voznik opravlja prevoz več kot osem potnikov z motornimi vozili, s katerimi se opravlja prevoz potnikov v skladu z zakonom, ki ureja prevoze v cestnem prometu, v nasprotju s prvim odstavkom tega člena, njihova odgovorna oseba pa z globo 120 eurov.



















	V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU

	Skladno s prvo in tretjo alinejo prvega odstavka 142. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US in 111/21) se predlaga, da se predlog Zakona o spremembah in dopolnitvah Zakona o voznikih obravnava po skrajšanem postopku, saj gre za manj zahtevne spremembe in dopolnitve Zakona o voznikih ter manj zahtevne uskladitve s pravom Evropske unije.



	VI. PRILOGE

	Zakon o spremembah in dopolnitvah Zakona o voznikih ne vsebuje prilog.

